De fleste har prøvet at købe en lottokupon uden den rette talkombination til at udløse en gevinst. Men for en nordjyde er der alligevel udsigt til en af de større gevinster - på trods af at vedkommende hverken havde seks eller syv rigtige. Ved lørdagens Lotto-trækning var der nemlig ingen vindere af førstepræmien. I stedet blev der udtrukket to vindere af den såkaldte millionær-garanti, hvor man kan vinde en million kroner, selvom man har 0 rigtige. Og det er netop det, der er sket for en person, som har købt sin lottokupon ved Spar i Terndrup. Også en heldig københavner løber med en million på trods af, at kuponen i første omgang så ud til at være en nitte. Danske Spil har endnu ikke hørt fra vinderne, så har du købt en lottokupon ved Spar i Terndrup uden gevinst, er det en god idé at smutte forbi forhandleren og få den tjekket alligevel. Fordi der ikke var nogen, der fik syv rigtige ved lørdagens trækning, vokser puljen til 10 millioner kroner næste lørdag.

Opsummering:
Ejeren af en lottokupon købt i Spar i Terndrup er blevet en million kroner rigere.